CELEX: 32019R0460
Language: fi
Date: 2019-01-30 00:00:00
Title: Komission delegoitu asetus (EU) 2019/460, annettu 30 päivänä tammikuuta 2019, Euroopan parlamentin ja neuvoston asetuksen (EU) N:o 648/2012 muuttamisesta sen soveltamisalan ulkopuolelle jääviä yhteisöjä koskevan luettelon osalta (ETA:n kannalta merkityksellinen teksti.)

22.3.2019   
               
               
                  FI
               
               
                  Euroopan unionin virallinen lehti
               
               
                  L 80/8
               
            
         KOMISSION DELEGOITU ASETUS (EU) 2019/460,
         annettu 30 päivänä tammikuuta 2019,
         Euroopan parlamentin ja neuvoston asetuksen (EU) N:o 648/2012 muuttamisesta sen soveltamisalan ulkopuolelle jääviä yhteisöjä koskevan luettelon osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 1 artiklan 6 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa sinä päivänä, jona erosopimus tulee voimaan, tai, jollei sopimusta ole, kahden vuoden kuluttua edellä tarkoitetusta ilmoituksesta, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.
                  
               
                     (2)
                  
                  
                     Neuvottelijoiden välillä sovittu erosopimus sisältää järjestelyjä, joiden mukaisesti unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa sen päivän jälkeen, jona perussopimuksia lakataan soveltamasta Yhdistyneeseen kuningaskuntaan. Jos erosopimus tulee voimaan, asetusta (EU) N:o 648/2012, myös sen 1 artiklan 4 kohdan a alakohdassa säädettyä vapautusta, sovelletaan Yhdistyneeseen kuningaskuntaan ja Yhdistyneessä kuningaskunnassa siirtymäkauden ajan mainitun sopimuksen mukaisesti ja sen soveltaminen päättyy siirtymäkauden päättyessä.
                  
               
                     (3)
                  
                  
                     Ellei asiasta ole annettu erityisiä säännöksiä, Yhdistyneen kuningaskunnan eroamisella unionista olisi se vaikutus, että asetuksen (EU) N:o 648/2012 1 artiklan 4 kohdan a alakohdassa säädettyä poikkeusta, joka koskee Euroopan keskuspankkijärjestelmän (EKPJ) jäseniä, muita vastaavaa toimintaa harjoittavia jäsenvaltioiden elimiä sekä muita unionin julkisia elimiä, joiden vastuulla on julkisen velan hoito tai jotka osallistuvat sen hoitoon unionissa, ei enää sovelleta Yhdistyneen kuningaskunnan keskuspankkiin eikä Yhdistyneessä kuningaskunnassa oleviin muihin julkisiin elimiin, joiden vastuulla on julkisen velan hoito tai jotka osallistuvat sen hoitoon.
                  
               
                     (4)
                  
                  
                     Komissio on arvioinut Yhdistyneessä kuningaskunnassa sen unionista eroamisen jälkeen sovellettavien lakien mukaista keskuspankkien sekä sellaisten julkisten elinten, joiden tehtävänä on julkisen velan hoito tai jotka osallistuvat siihen, kansainvälistä kohtelua ja esittänyt päätelmänsä Euroopan parlamentille ja neuvostolle. Komissio on erityisesti tehnyt vertailuanalyysin kyseisestä kohtelusta sekä riskienhallintamenetelmistä, joita sovelletaan näiden elinten ja keskuspankkien tekemiin johdannaistransaktioihin Yhdistyneessä kuningaskunnassa.
                  
               
                     (5)
                  
                  
                     Komissio totesi arvioinnissaan, että Yhdistyneen kuningaskunnan keskuspankki ja julkiset elimet, joiden vastuulla on julkisen velan hoito tai jotka osallistuvat sen hoitoon, olisi vapautettava asetuksessa (EU) N:o 648/2012 säädetyistä määritys- ja ilmoitusvaatimuksista sekä vaatimuksesta soveltaa riskinpienentämistekniikoita määrittämättömiin transaktioihin.
                  
               
                     (6)
                  
                  
                     Yhdistyneen kuningaskunnan viranomaiset ovat antaneet takeita, jotka koskevat EKPJ:n jäsenten asemaa, oikeuksia ja velvollisuuksia. Takeisiin kuuluu muun muassa aikomus myöntää asetuksen (EU) N:o 648/2012 1 artiklan 4 kohdassa säädettyä vapautusta vastaava vapautus EKPJ:n jäsenille, muille vastaavaa toimintaa harjoittaville jäsenvaltioiden elimille ja muille unionin julkisille elimille, joiden vastuulla on julkisen velan hoito tai jotka osallistuvat sen hoitoon unionissa.
                  
               
                     (7)
                  
                  
                     Sen vuoksi Yhdistyneen kuningaskunnan keskuspankki ja julkiset elimet, joiden vastuulla on julkisen velan hoito tai jotka osallistuvat sen hoitoon Yhdistyneessä kuningaskunnassa, olisi sisällytettävä asetuksessa (EU) N:o 648/2012 vahvistettuun, sen soveltamisalan ulkopuolelle jäävien yhteisöjen luetteloon.
                  
               
                     (8)
                  
                  
                     Sen vuoksi asetusta (EU) N:o 648/2012 olisi muutettava.
                  
               
                     (9)
                  
                  
                     Komissio seuraa jatkossakin säännöllisesti asetuksen (EU) N:o 648/2012 1 artiklan 4 kohdan c alakohdassa säädetyistä määritys- ja ilmoitusvaatimuksista vapautettujen keskuspankkien ja julkisten elinten kohtelua. Luettelo voidaan saattaa ajan tasalle ottaen huomioon kyseisissä kolmansissa maissa tapahtuva sääntelyjärjestelyjen kehitys ja mahdolliset uudet tietolähteet. Tällainen uudelleenarviointi voi johtaa tiettyjen kolmansien maiden poistamiseen asetuksen soveltamisalan ulkopuolelle jäävien yhteisöjen luettelosta.
                  
               
                     (10)
                  
                  
                     Tämän asetuksen olisi tultava voimaan kiireellisesti, ja sitä olisi sovellettava sitä päivää seuraavasta päivästä, jona asetuksen (EU) N:o 648/2012 soveltaminen Yhdistyneeseen kuningaskuntaan ja Yhdistyneessä kuningaskunnassa lakkaa,
                  
               ON HYVÄKSYNYT TÄMÄN ASETUKSEN:
         
            1 artikla
            Lisätään asetuksen (EU) N:o 648/2012 1 artiklan 4 kohdan c alakohtaan ix alakohta seuraavasti:
            
               
                           ”ix)
                        
                        
                           Ison-Britannian ja Pohjois-Irlannin yhdistynyt kuningaskunta.”
                        
                     
         
         
            2 artikla
            Tämä asetus tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
            Sitä sovelletaan sitä päivää seuraavasta päivästä, jona asetusta (EU) N:o 648/2012 lakataan soveltamasta Yhdistyneeseen kuningaskuntaan ja Yhdistyneessä kuningaskunnassa.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä tammikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 201, 27.7.2012, s. 1.